Abbanniata

L'abbanniata o la vanniata è l'attu d'annunziari lu bannu.  N tempi antichi chissu significau gridari li nutizzi pi strata, ma nn'èbbica muderna pò significari diffùnniri sti nutizzi pi qualsiasi modu pùbbricu.  La sprissioni «jittari lu bannu» havi lu stissu significatu.

L'abbanniata rapprisenta macari lu gridu dî vinnitura chi na vota jeru pi strata vinnennu li soi merci. Ancora oi ntê mircati  stòrichi a l'apertu di Palermu e di Catania, la vucciarìa e la piscarìa, li vinnitura ricramìzzanu li soi merci câ abbanniata. Tipicamenti ssi vinnitura (comu l'acqualoru) àppiru li soi abbanniati assai distinti e musicali (chi parìanu a li voti chiutostu comu na canzuni ca nu gridu).

La palora «abbanniata» veni dû verbu «abbanniari» (cû stissu significatu) chi rapprisenta la forma longa di «vanniari», chi n turnu veni dâ palora «bannu». Facirmenti sta palora havi n'urìggini girmànica e forsi veni dâ palora gòtica:  bandujan, chi signìfica «dari nu signalu». Salvatore Giarrizzo, Dizionario Etimologico Siciliano, Herbita Editrice.

Àutri sprissioni
 «Abbanniari a unu» significa annunziari dû pùlpitu, secunnu ê priscrizzioni dû drittu canònicu, ca unu si ntenni spusàrisi, o sta pi ricèviri l'òrdini sacri. Havi puru lu significatu di diffamari pubbricamenti a quarchidunu.

Asempi
Chissi sunnu asempi d'abbanniati di vinnitura. Comu veni scritti ccasupra, àppiru sempri lu sonu musicali, e liggennu st'asempi, unu s'havi a mmagginari lu cantari di st'abbanniati.  Certa palora e/o forma lucali s'arresta nta st'asempi pû rènniri autènticu.  Arba Sicula: vulumi 4/5, 1983; vulumi 6, 1984; e vulumi 7, 1986. 

Quadararu
Cù havi lu ramu vecchiu, pi li quadari novi!
Na bedda  pignata di ramu haiu, na bedda cassalora di ramu haiu!

Sali
Sali haiu!
Cù voli u sali?

Ricotta
Ch'è bedda sta ricuotta!

Càlia
A ccà sira pi sira, càvuri l'haiu,
nuciddi e mènnuli atturrati!
chi bedda càlia ch'è càvura!

Gilatu
Un pizzettu dù sordi!

Pumadoru
Beddu veru è! Beddu veru è!  
A dù sordi un chilu va,
e comu l'oru veru è!

Muluna
Russi e duci l'haiu,
e a prova vi li tagghiu;
e cù li voli boni sta sira?!
Tàgghialli!

Pruverbi
 Lu putiaru zocc'havi abbannia. Pitrè, Giuseppe Biblioteca delle tradizioni popolari siciliani (1871-1913)

Rifirimenti

 Sarvaturi Camilleri, Vocabolario Italiano Siciliano, Edizioni Greco.
 Vocabolario siciliano a cura di Giorgiu Piccittu, 1977.

Catigurìa:Lingua siciliana
Catigurìa:850 palori siciliani di basi